	ΕΛΜΕ ΝΟΤΙΑΣ ΑΘΗΝΑΣ
Κουμουνδούρου 17, Άλιμος 174 56 (3ο Γυμνάσιο Αλίμου) 

email : elme.notias.athinas@gmail.com


	[image: image1.png]. elmenotiasathinas.gx

H véa t6TosEITt
s EAME véTIas ASrivas







                                                                                                                                  Άλιμος, 3-6-2026

Τα σχολεία δεν είναι χώροι τηλε-επιτήρησης, είναι χώροι ελεύθερης έκφρασης και      συλλογικής ζωής

για την τοποθέτηση καμερών παρακολούθησης στα σχολεία του Δήμου Ελληνικού – Αργυρούπολης

Η ΕΛΜΕ Νότιας Αθήνας εκφράζει την κατηγορηματική της αντίθεση στην προαναγγελία της Δημοτικής Αρχής Ελληνικού – Αργυρούπολης ότι θα τοποθετήσει κάμερες παρακολούθησης σε όλα τα σχολεία του Δήμου. Η επιλογή αυτή, ακόμη κι αν παρουσιάζεται ως μέτρο «προστασίας» των σχολικών μονάδων από βανδαλισμούς και φθορές, αποτελεί ένα βαθιά αντιπαιδαγωγικό μέτρο που αλλοιώνει τον χαρακτήρα του σχολείου και καλλιεργεί τη λογική της συνεχούς επιτήρησης. Παράλληλα, η Δημοτική Αρχή, χωρίς να προτίθεται να μπει σε ουσιαστικό διάλογο με την ίδια την εκπαιδευτική κοινότητα-μαθητές, γονείς, εκπαιδευτικούς, γνωστοποιεί τις προθέσεις της με ένα ενημερωτικό έγγραφο στους διευθυντές των σχολείων.

Είμαστε αντίθετοι στην απόφαση αυτή καθώς:

•
Παραβιάζονται βασικές αρχές της παιδαγωγικής επιστήμης αλλά και της αποστολής που πρέπει να έχει το σχολείο: να διαμορφώνει ανθρώπους με δημοκρατική συνείδηση, ελεύθερη σκέψη και συλλογικότητα. Η παρουσία καμερών, ακόμη και με τον ισχυρισμό ότι θα λειτουργούν εκτός σχολικού ωραρίου, δημιουργεί ένα επικίνδυνο προηγούμενο κανονικοποίησης της επιτήρησης μέσα και γύρω από την εκπαιδευτική διαδικασία. Δεν μπορεί τα παιδιά μας να «διδάσκονται» ότι είναι φυσιολογικό να παρακολουθούνται και ότι αυτό γίνεται «για το καλό τους».  

•
Η βία και η παραβατικότητα στους νέους δεν αντιμετωπίζονται με μέτρα καταστολής και τηλε-επιτήρησης. Οι αιτίες τους είναι κοινωνικές και απαιτούν στήριξη των παιδιών και των οικογενειών τους, συνδυαστικά με το σχολείο, ουσιαστική πρόληψη και δομές φροντίδας. Ακόμα και αν οι κάμερες αποτρέψουν πρόσκαιρα τους βανδαλισμούς στις σχολικές μονάδες, γεγονός που βεβαίως δεν επιβεβαιώνεται από πουθενά, η βία θα μεταφερθεί αλλού, στις πλατείες, στα στέκια της νεολαίας. Και τότε τι θα γίνει; Θα μπουν κάμερες και στις πλατείες; Και μετά πού θα σταματήσει αυτό; Η κοινωνία της γενικευμένης παρακολούθησης δεν μπορεί να αποτελεί «κανονικότητα».

•
Παραβιάζονται βασικές προβλέψεις των διατάξεων περί προστασίας δεδομένων προσωπικού χαρακτήρα. Δεν επιτρέπεται η τοποθέτηση συστημάτων παρακολούθησης - βιντεοεπιτήρησης σε χώρους εργασίας και εκπαίδευσης χωρίς τη συναίνεση των εμπλεκόμενων μερών. Ο ισχυρισμός ότι θα τίθενται σε λειτουργία μετά τη λήξη του σχολικού ωραρίου δεν διασφαλίζεται, ενώ δεν είναι σαφές ποιος θα διαχειρίζεται το βιντεοληπτικό υλικό. Δεν επιτρέπεται να τοποθετούνται κάμερες παρακολούθησης οπουδήποτε, πολλώ δε μάλλον σε σχολεία, χωρίς προηγουμένως να έχει εκπονηθεί επιστημονική μελέτη αντικτύπου του εν λόγω μέτρου. Δεν επιτρέπεται να τίθενται υπό παρακολούθηση δημόσιοι χώροι (ΣΧΟΛΕΙΑ!!!) προληπτικά, ενώ οι αρμόδιοι (Δήμος – ΥΠΑΙΘΑ) δεν έχουν φροντίσει να ληφθούν άλλα ηπιότερα αλλά και ουσιαστικότερα μέτρα, όπως φωτισμός, συναγερμοί, και κυρίως η πρόσληψη απαραίτητου προσωπικού για τη φύλαξη των δημόσιων χώρων και των σχολείων μας.

•
Απορρίπτουμε και το επικίνδυνο ιδεολόγημα ότι «έτσι κι αλλιώς όλοι παρακολουθούνται» και άρα «δεν μπορούμε να κάνουμε τίποτα». Οι εργαζόμενοι, οι γονείς, οι μαθητές δεν αποδεχόμαστε αδιαμαρτύρητα κάθε μέτρο που επιβάλλεται εις βάρος των δικαιωμάτων μας. Όσο περνά από το χέρι μας, βάζουμε φρένο και εμπόδια σε πρακτικές που μετατρέπουν το σχολείο και συνολικά τη ζωή μας σε χώρο επιτήρησης και ελέγχου.

Δεν είναι η πρώτη φορά που η συγκεκριμένη δημοτική αρχή προσπαθεί να προωθήσει τέτοιες αποφάσεις. Η προσπάθειά της θα πέσει στο κενό και αυτή τη φορά. Η ΕΛΜΕ Νότιας Αθήνας θα αντιταχθεί με όλους τους πρόσφορους τρόπους. Θα ενημερώσει τα μέλη της, θα καλέσει σε κοινό συντονισμένο αγώνα τους συναδέλφους της Αθμιας Εκπαίδευσης, τις γονεϊκές οργανώσεις, τα μαθητικά συμβούλια. 

Έχουμε τονίσει πολλές φορές ότι τις δημοτικές αρχές τις θέλουμε δίπλα μας, αρωγούς και στυλοβάτες στον αγώνα για ένα καλύτερο δημόσιο σχολείο, άξιο των αναγκών των παιδιών των λαϊκών οικογενειών. 

Αυτή θα ήταν η πραγματική και ουσιαστική προσφορά της δημοτικής αρχής προς την εκπαιδευτική κοινότητα, δηλαδή να στηρίζει έμπρακτα το δημόσιο σχολείο: 

• Να βρίσκεται στο πλευρό του εκπαιδευτικού κινήματος στη διεκδίκηση πλήρους στελέχωσης των σχολείων, με εκπαιδευτικούς, που σήμερα δεν φτάνουν, με σχολικούς ψυχολόγους, κοινωνικούς λειτουργούς, σχολική ιατρική υπηρεσία, νοσηλευτικό προσωπικό, φύλακες και προσωπικό καθαριότητας.

• Να εξασφαλίσει ουσιαστικά μέτρα προστασίας των σχολικών μονάδων, όπως επαρκή φωτισμό, συστήματα συναγερμού, συντήρηση και ασφαλείς υποδομές.

• Να παλεύει για σύγχρονη και ασφαλή σχολική στέγη, για ουσιαστικά μέτρα αντισεισμικής θωράκισης και πυρασφάλειας, για σχολεία με υποδομές και σύγχρονο εξοπλισμό.

• Να συμβάλλει ώστε τα παιδιά μας να έχουν πρόσβαση στον αθλητισμό, στις τέχνες, στον πολιτισμό και στη δημιουργική έκφραση.

Αντί γι’ αυτά, η δημοτική αρχή επιλέγει να δίνει έμφαση σε μέτρα που κινούνται στη λογική της ενίσχυσης  του ελέγχου (βλ. πλατφόρμα «Πολύφημος»). Δυστυχώς, όταν οι ανάγκες της εκπαίδευσης δεν αντιμετωπίζονται ως ζήτημα υψηλής προτεραιότητας, αλλά κυρίως μέσα από το πρίσμα του κόστους, παραμένουν άλυτα σημαντικά προβλήματα που επηρεάζουν την καθημερινότητα μαθητών και εκπαιδευτικών, τότε λογικό επόμενο είναι να προωθούν μέτρα σαν κι αυτό της εγκαθίδρυσης συστημάτων μαζικής παρακολούθησης. Αλγεινή εντύπωση προκαλεί το γεγονός να μας πληροφορούν ότι δεν υπάρχει δυνατότητα να προσληφθούν σχολικοί φύλακες, προφανώς για λόγους οικονομικής δυσχέρειας αλλά ταυτόχρονα προτίθενται να δώσουν 100.000 ευρώ για να τοποθετήσουν κάμερες στα σχολειά μας. Εξάλλου, η τοποθέτηση των νέων καμερών οδικής κυκλοφορίας ήδη εγείρει ερωτήματα ως προς την προστασία των προσωπικών δεδομένων, ενώ ταυτόχρονα προκύπτουν τεχνικά προβλήματα και λάθη καταγραφής που προκαλούν ερωτήματα για την ακρίβεια των συστημάτων.

Αυτή την αντιλαϊκή πολιτική εφαρμόζει και η δημοτική αρχή του Ελληνικού - Αργυρούπολης. Να γιατί για τα σχολεία μας λεφτά υπάρχουν μόνο για πλατφόρμες και κάμερες. Την ώρα μάλιστα που σχολεία του ίδιου Δήμου στεγάζονται σε απαρχαιωμένες καθώς και υποχρηματοδοτούμενες κτιριακές εγκαταστάσεις όπως τα Διαπολιτισμικά Σχολεία του Ελληνικού, το 4ο ΓΕΛ Αργυρούπολης, το οποίο μάλιστα έμεινε επί πολλούς μήνες χωρίς τουαλέτες κοριτσιών και βρύσες, το Εργαστηριακό Κέντρο . 

Καλούμε όλους τους συναδέλφους των σχολείων του Δήμου Ελληνικού – Αργυρούπολης να είναι σε επαγρύπνηση. Να μην επιτρέψουμε να μετατρέψουν το δημόσιο σχολείο σε reality.

Καλούμε όλους τους συναδέλφους των σχολείων μας στην Αργυρούπολη και το Ελληνικό, τους συναδέλφους μας του ΣΕΠΕ Θουκυδίδης, την Ένωση Γονέων Ελληνικού – Αργυρούπολης και όλους τους συλλόγους γονέων, τα μαθητικά συμβούλια,

Σε σύσκεψη την Κυριακή 7 Ιουνίου και ώρα 11.30 στην αίθουσα της ΕΛΜΕ Νότιας Αθήνας (Κουμουνδούρου 17, 3ο Γυμνάσιο Αλίμου)
 1. Για την υπόθεση της έξωσης (!!) του Εργαστηριακού Κέντρου Αργυρούπολης από το έως τώρα ενοικιαζόμενο κτίριο της οδού Αργυρουπόλεως, η ΕΛΜΕ Νότιας Αθήνας θα αναλάβει χωριστά πρωτοβουλία τόσο για την ενημέρωση των συναδέλφων και του λαού της πόλης για το σοβαρότατο αυτό ζήτημα όσο και για τη διεκδίκηση στέγασης των δομών της Επαγγελματικής Εκπαίδευσης σε κτιριακές εγκαταστάσεις αντάξιες των αναγκών των παιδιών της πόλης, μπροστά στις βαριές ευθύνες κεντρικής διοίκησης και Δήμου που από κοινού οδηγούν την Επαγγελματική Εκπαίδευση στην Αργυρούπολη σε πολύ σοβαρή υποβάθμιση.

	Για το Δ.Σ. της ΕΛΜΕ

	Η ΠΡΟΕΔΡΟΣ

ΒΙΚΥ ΜΙΧΑΛΟΠΟΥΛΟΥ

